钦定古今图书集成/理学汇编/文学典/第092卷 > 丁鹤年
## 钦定古今图书集成/理学汇编/文学典/第092卷 > 丁鹤年

按《明外史》本传：“鹤年，回回人。曾祖阿老丁与弟乌马
儿皆巨商。元世祖征西域，军乏饟，老丁杖策军门，尽
以赀献，遂令从征，徇下西北诸国。及论功，以年老不
愿仕，赐田宅京师，奉朝请。乌马儿累官甘肃行省左
丞，父职马禄丁以世荫为武昌县达鲁花赤，有惠政，
解官，留葬其地。至正壬辰，武昌被兵，鹤年年十八，奉”
母走镇江。母殁，盐酪不入口者五年，复避地四明。方
谷真据浙东，最忌色目人，鹤年转徙逃匿，为童子师，
或寄僧舍，卖浆自给。越十载，海内大定，牒请还武昌，
而生母已道阻前死，瘗东村废宅中，恸哭行求。母告
以梦，乃啮血沁骨，敛而葬焉。乌斯道为作《丁孝子传》。
鹤年自以家世仕元，不忘故国。顺帝北遁后，饮泣赋
诗，情词凄恻。晚学浮屠法，庐居父墓，以永乐中卒。鹤
年好学洽闻，精诗律。楚昭、庄二王咸礼敬之。正统中，
宪王刻其遗文行世。

按《仰山脞录》：洪武初，诗人丁鹤年，西域人也。常卜日
葬其父，霖雨十日不止，鹤年仰天悲泣。翼日雨止，葬
毕，雨如初时。兵乱后，失母墓所在，悲慕深切。夜梦母
告以葬所，邻翁韩重者亦梦焉。即其地求而得之，见
母尸正中一齿如漆，复啮指滴血试之，良验，遂改祔
父圹。其诚感如此。人呼“丁孝子。”善吟诗，有集行于世。